15.oktober 2025

Pressemelding fra Funksjonshemmedes fellesorganisasjon

**Regjeringen kutter i rettshjelptiltak:**

**– Løftebrudd som rammer de mest utsatte gruppene i samfunnet**

**I forslaget til statsbudsjett for 2026 vil regjeringen kutte 20 millioner kroner i tilskuddsordningen til spesielle rettshjelptiltak. Dette er et løftebrudd fra Ap, som svekker rettssikkerheten og særlig rammer kronisk syke og funksjonshemmede.**

Arbeiderpartiet har i sitt program slått fast at de vil «styrke de frivillige rettshjelpstilbudene». Forslaget om å redusere midlene særskilte rettshjelptiltak er derfor et løftebrudd som er både skuffende og uakseptabelt, mener Funksjonshemmedes fellesorganisasjon (FFO).

Generalsekretær i FFO, Lilly Ann Elvestad, er sjokkert over forslaget. Hun sier et slikt kutt spesielt vil ramme funksjonshemmede og kronisk syke, som ofte faller mellom to stoler: Å søke advokathjelp er for kostbart, samtidig som mange ikke omfattes av den ordinære, behovsprøvde rettshjelpsordningen.

Det er de gruppene som trenger et gratis og tilgjengelig lavterskeltilbud rettshjelpsordningene er til for. Mange funksjonshemmede, kronisk syke og pårørende som henvender seg til FFOs Rettighetssenter og andre liknende tiltak, står i svært krevende livssituasjoner og trenger juridisk veiledning for å få den hjelpen de trenger.

– Rettighetssenteret, og et fåtall andre lignende tjenester, tilbyr kvalifisert rettshjelp med spisskompetanse på våre gruppers rettigheter. Formålet med arbeidet er å dekke deler av det udekkede rettshjelpsbehovet i Norge og bidra til at funksjonshemmede og kronisk syke kan ivareta sine rettslige interesser, sier Elvestad.

FFOs erfaringer viser at mange som ber om juridisk veiledning opplever det langt enklere og tryggere å kontakte et rettshjelpstilbud drevet av en interesseorganisasjon enn andre instanser uten en slik tilknytning.

– Et kutt på 20 millioner vil svekke et lavterskel tilbud som er helt avgjørende for å sikre likestilling og rettssikkerhet, mener Lilly Ann Elvestad.

– Dette er også viktig med tanke på at FN har uttrykt bekymring over at det nåværende rettshjelpssystemet i Norge ikke gir tilstrekkelig tilgang til rettshjelp for funksjonshemmede. Skal FNs bekymringer tas på alvor, er det helt avgjørende at funksjonshemmede sikres juridisk informasjon og veiledning gjennom rettshjelptiltak innenfor dette området, framhever FFO-lederen.